Ekhva uudistaa perusterveydenhuollon palveluita – uusi tiimimalli käyttöön tammikuussa

Etelä-Karjalan hyvinvointialueen (Ekhvan) hyvinvointiasemilla otetaan käyttöön tammikuun 2026 aikana uudet perusterveydenhuollon tiimimallit, joiden avulla sujuvoitetaan hoitoon pääsyä ja parannetaan hoidon jatkuvuutta.

Etelä-Karjalassa kehitetty uusi tiimimalli tukee erityisesti yli 65-vuotiaiden asukkaiden hoidon jatkuvuutta ja palvelujen sujuvuutta. Jatkossa alueen yli 65-vuotiaiden kiireettömästä hoidosta vastaavat hyvinvointiasemien hoidon jatkuvuus -tiimit. Etelä-Karjalassa yli 65-vuotiaita on noin 36 000.

Avoterveydenhuollon johtaja Minna Häyhä kertoo uudistuksen taustasta:
– Jatkossa yli 65-vuotiaat sekä alle 65-vuotiaat eteläkarjalaiset, joilla on todettu diabetes, sydänsairaus, astma, aivoverenkiertohäiriö tai krooninen haava, ottavat kiireettömissä asioissa yhteyttä omaan tiimiinsä, jossa arvioidaan asiakkaan hoidon tarve ja ohjataan asiakas kulloinkin parhaiten soveltuvalle ammattilaiselle – hoitajalle tai lääkärille. Tiimimalli perustuu moniammatilliseen yhteistyöhön, jossa lääkäri-hoitaja-työparit toteuttavat asiakkaan hoidon jatkuvuutta yksilötasolla.

Hoidon jatkuvuus -tiimi toimii yhdessä asiakkaan tukena varmistaen, että hoito ja omahoidon tuki järjestyvät parhaalla mahdollisella tavalla.

Alueellista työtä kolmen tiimin periaatteella

Uuden tiimimallin käyttöönotto tarkoittaa myös siirtymistä kuntakohtaisista hyvinvointiasemista kohti alueellisesti yhtenäistä perusterveydenhuoltoa.

Ammattilaiset tarjoavat asukkaiden tarpeen mukaisesti palvelua hoidon jatkuvuus -tiimeissä, hoitotiimeissä tai kiiretiimeissä. Hoito voi toteutua hoidon tarpeen arvioinnin yhteydessä ensikontaktissa tai vastaanottokäynneillä, hoidollisilla puheluilla, etävastaanotoilla sekä niihin liittyvillä konsultaatioilla.

Hoidon jatkuvuus -tiimit keskittyvät kaikkien yli 65‑vuotiaiden sekä niiden alle 65‑vuotiaiden eteläkarjalaisten kiireettömään hoitoon, joilla on todettu diabetes, sydänsairaus, astma, aivoverenkiertohäiriö tai krooninen haava.

Hoidon jatkuvuus -tiimin asiakkaiden käytössä tulee olemaan tiimin puhelinnumero, johon soittaa kiireettömissä asioissa. Hoidontarpeen arvioinnin jälkeen tiimi vastaa tiiminsä potilaiden kiireettömästä hoidosta.

Hoitotiimin asiakkaita ovat alle 65-vuotiaat, jotka eivät kuulu hoidon jatkuvuus -tiimiin sairauksiensa perusteella. Asiakkaalla on jokin terveydellinen ongelma tai huoli, jonka vuoksi asiakas hakeutuu kiireettömän hoidon piirin.

Kun eteläkarjalaiselle tulee jokin kiireetön terveydellinen ongelma tai huoli, hän soittaa hyvinvointiasemien keskitettyyn puhelinpalveluun tai ottaa muulla tavoin yhteyttä hoidontarpeen arviointiin kuten nykyisinkin.

Kiiretiimit toimivat nykyisillä kiirevastaanotoilla ja tarjoavat hoitoa kaikille eteläkarjalaisille, kun äkillinen sairastuminen, vamma, pitkäaikaissairauden paheneminen tai toimintakyvyn heikkeneminen edellyttää arviota tai hoitoa 1–3 vuorokauden kuluessa.

Asiakas ottaa yhteyttä hyvinvointiasemien keskitettyyn puhelinpalveluun tai ottaa muulla tavoin yhteyttä hoidontarpeen arviointiin kuten nykyisinkin.

Toimintatapojen ja työnkuvien muutos

Minna Häyhä kertoo, että uusi tiimimalli tuo mukanaan laajan toimintatapojen muutoksen perusterveydenhuollossa:
– Hoidon jatkuvuus -tiimeihin sijoittuvat ammattilaiset keskittyvät kiireettömien palvelujen tuottamiseen alueen väestölle. Tämä antaa meille mahdollisuuden kehittää osaamistamme syvällisemmin erityisesti pitkäaikaissairauksien hoidossa ja seurannassa, mikä taas parantaa hoidon laatua ja vaikuttavuutta.

– Uutta tiimimallia on kehitetty yhteistyössä perusterveydenhuollon henkilöstön, asiakaskehittäjien ja Kaiku24:n kanssa. Sekä kansalliset suositukset että Ekhvan strategia ohjaavat tämän suuntaiseen muutokseen.

Avaamme tiimimallin tuomia muutoksia yhteensä neljässä tiedotteessa, joista tämä oli ensimmäinen.

Tiimimallin kehittämistyö on osa Sosiaali- ja terveysministeriön koordinoimaa, EU:n kertaluonteisella elpymisvälineellä (Next Generation EU) rahoitettavaa Suomen kestävän kasvun ohjelmaa.

Lisätietoja:

Minna Häyhä, avopalveluiden johtaja, puh. 040 556 2530, minna.hayha@ekhva.fi

Päivitykset

23.1.2026 klo 13.20 muutettu aiemmin käytetyn episoditiimin tilalle hoitotiimi-nimitys.

Muut tiedotteet uudesta tiimimallista:

21.1.2026 Uusi perusterveydenhuollon tiimimalli: Mihin tiimiin kuulut ja miten palvelut toimivat? - Etelä-Karjalan hyvinvointialue

23.1.2026 Uusi perusterveydenhuollon tiimimalli: Mihin otan yhteyttä? - Etelä-Karjalan hyvinvointialue